BESZÁMOLÓ

A

Wass Albert Művelődési Központ és Könyvtár

2019. évi közművelődési tevékenységéről

Készítette:

Lászlóné Dósa Nikoletta

Intézményvezető

Sülysáp, 2020. február 18.

**2019. január**

**Január 1**-jén vettem át a Wass Albert Művelődési Központ és Könyvtár vezetését. Első feladatom a 2019-es program naptár összeállítása volt, melyhez felvettem a kapcsolatot a helyi intézményekkel, civil szervezetekkel, terembérlőkkel és egyeztettem velük a dátumokat, megismerkedtem velük. Valamint elkezdtem szervezni a január és februári programokat és a nagyobb rendezvények, mint a majális és augusztusi városnap előkészítését.

Ezen kívül néhány tavalyról elmaradt feladat is hozzám került, ilyen volt például a 2018. évi rendezvények lejelentése az Artisjus Magyar Szerzői Jogvédő szervezet felé, valamint kulturális és egyéb statisztikák elkészítése is.

Januárban az első rendezvény a Barátság Nyugdíjas Klub pótszilveszteri bálja volt, melyen már személyesen részt vettem és bemutatkoztam a vendégek előtt. Majd január 19-én került megrendezésre A Magyar Kultúra Napja, melynek alkalmából az 50 éves Tápiómente Táncegyüttes lépett fel, ami az első teltházas rendezvényem volt a WAMKK-ban. Ebben a hónapban, 27-én egész napos játszóházas programot szerveztünk a Népijátéktár segítségével, valamint 31-én délután a Kadencia Alapfokú Zeneiskola diákjainak volt a félévi bemutató vizsgája.

**2019. február**

**Február 3**-án jótékonysági rendezvényünk volt, az előző évben karácsony előtt tűzkárt szenvedett család részére, a teltházas program Motolainé Kelemen Kata szervezésében zajlott le, mi a helyszínt biztosítottuk részükre.

A hónap első felében megrendezésre került egy újabb Kadenciás zene vizsga, a Móra Ferenc Általános Iskola farsangi bálja, valamint néhány terembérletes rendezvény, köztük a Joy Dance Tánccsoport szervezésében megtartott táncverseny.

**Február 15**-én az Anima Musicae kamarazenekar tartott egy 70 perces komolyzenei koncertet, majd másnap, szombat délelőtt Pók és Rovarkiállítás került megrendezésre, amire igen sokan eljöttek.

**Február 23**-án Hagyományőrző disznótort tartottunk a Kapás Udvarban, főzőversennyel egybekötve. A hideg ellenére nagyon sokan kilátogattak a rendezvényünkre.

**Február 25**-én a kommunizmus áldozatainak emléknapja alkalmából a Hevesy Parkban tartottunk megemlékezést, ahol beszédet mondott Cseri Péter képviselő Úr.

Februárban már javában folytak a tavaszi rendezvények előkészületei, mint például a nőnap, március 15-i nemzeti ünnep, tavaszi emlékhadjárat és a majális.

**2019. március**

**Március 8**-án Városi nőnapot tartottunk, mely ismét teltházas – közel 300 fős - rendezvény volt és óriási sikert aratott, a műsor összeállító csapat kreativitásának és a fellépők/közreműködők tehetségének köszönhetően.

Ezután a **március 15**-i Nemzeti ünnepünkre fókuszáltunk, ami hagyományos módon a Grassalkovich-Vadászlaknál került megrendezésre és ahol Czerván György, térségünk országgyűlési képviselője mondott ünnepi beszédet, valamint Terék József lépett fel hungarikumnak számító tárogató zenével.

A Móra Ferenc Általános Iskola Március 15-i megemlékezése is megrendezésre került 14-én délelőtt, melyhez a műsort adó diákok néhány alkalommal próbát is tartottak nálunk.

**Március 22**-én este az Összefogás Sülysápért Egyesület a környezettudatos élet témájában tartott előadást, „Legyünk környezettudatosak” címmel.

**Március 27**-én Népdaléneklési verseny volt a Móra Ferenc Általános Iskola szervezésében, majd **30-án**, szombaton a hagyományos Csicsergő nap került megrendezésre a Sülysápi Csicsergő óvoda szervezésében, ahol több száz gyermek és szülő vett részt a Mesés Óvó nénik előadásán.

**2019. április**

**Április 5**-én került sor a XXXI. Tavaszi hadjáratra, ebben az évben rendhagyó módon, a Piactéren vártuk a huszárokat. Számos iskolás és óvodás várta az érkezésüket. Rövid köszöntő és bemutatkozás után lehetőség volt a gyerekeknek lovaglásra is. Ezen kívül a Népijátéktár játékaival is játszhattak. Majd a huszárok átvonultak a Polgármesteri Hivatal melletti parkba, ahol lovaik megpihenhettek, őket pedig vendégül láttuk egy finom ebéddel, amit a Városért Asszonykör készített.

**Április 11**-én A Magyar Költészet Napja alkalmából felolvasó estet tartottunk a könyvtárban, ahol lehetőség volt mindenkinek felolvasni a kedvenc versét. Az eseményre 5-6 vendég érkezett, akiket teával, pogácsával kínáltunk. A program beszélgetéssel, jó hangulatban telt. Sajnálom, hogy ilyen kevés számú érdeklődő volt.

**Április 13**-án, szombaton tavaszi babaruhabörzét és húsvéti játszóházat hirdettünk, melyben partnerünk volt a Népijátéktár csapata. A gyerekruhabörzén lehetőség volt használt gyermekholmik adására, vételére, mely az előtérben került megrendezésre. Tapasztalatom szerint többen szerettek volna eladni, mint vásárolni. A nagyteremben légvárak és játszósarok volt felállítva, valamint egy asztal ahol húsvéti díszeket lehetett készíteni, tojást festeni, színezni. Jó néhány család érkezett a húsvétváró programra, de sajnos ez a létszám is elmaradt attól, amit szerettünk volna.

**Április 16**-án kedden bábszínházi előadást szerveztünk a Csicsergő Óvodások részére, amint nagyjából 300 óvodás vett részt. A Fabula Bábszínházat hívtuk meg, akik a Mazsola és Tádé című mesét adták elő a gyerekeknek.

Ebben a hónapba volt még néhány terembérletes rendezvényünk, 18-án látásvizsgálat, **19**-én Nagypénteken egy vallási gyülekezet programja, **27**-én pedig a JoyDance Tánciskola táncversenye volt.

**2019. Május**

**Május 1**-jén tartottuk a hagyományos városi majálist, melynek helyszínéül ez alkalommal is a Kastélykert szolgált. A rendezvényre már hetekkel (egy két intézkedést már hónapokkal korában megtettünk) korábban megkezdtük a felkészülést. Több alkalommal tartottunk helyszíni bejárást, összeállítottuk a programtervet, felvettük a kapcsolatot a partnerekkel, árajánlatokat kértünk be, többféle csatornán hirdettük az eseményt, főzőversenyt-, kézműves vásárt szerveztünk stb. A program összeállításánál szem előtt tartottuk, hogy minél több korosztály számára legyen valami érdekes előadás. Délelőtt gyermek előadások, majd délután felnőtteknek szóló műsorok voltak, vegyesen az idősebb és fiatalabb korosztály részére.

Az időjárás kedvező volt aznap – szép tavaszias idő - így nagyon sokan eljöttek a rendezvényre, összességében 5-600 fő biztosan megfordult nálunk.

**Május 3**-án, pénteken este az ÖSE szervezésében közéleti est volt a WAMKK-ban. Zichy László volt a meghívott vendég.

**Május 5**-én, vasárnap a TTA szervezésében megrendezésre került a 13. Sülysápi Futónap a sápi focipályán, ahol megkértek, hogy néhány dologban segítsek nekik, mint például érem átadás, eredményhirdetés.

**Május 6**-án délelőtt Erdei Zsolt tartott nálunk előadást általános iskolások számára. Az eseményen mintegy 200 diák vett részt.

Majd ugyanezen, napon este 6 órától Sülysáp Város Önkormányzata nyilvános közmeghallgatást tartott a nagyteremben.

**Május 17**-én a Móra Ferenc Általános Iskola egyik 4. osztálya jött hozzánk látogatóban a Kapás Udvarba, osztálykirándulás keretében. Zemen Kati segítségével árlatvezetést is szerveztünk nekik.

**Május 21**-én került sor a Hagyományok napja elnevezésű programra a Kapás Urdvarban, melyen a Csicsergő Óvoda nagycsoportosai vesznek részt minden évben. Reggel 9 óra körül kezdődik a program egy reggelivel a szabadban, majd májusfa állítás, pogácsasütés kemencében, méhész bemutató, tárlatvezetés és egyéb hasonló dolgokkal ismerkedhetnek meg a gyerekek.

**Május 23**-án véradás volt a WAMKK nagytermében 12 órától, egészen este 6 óráig. A program hirdetésében mi is részt veszünk mindig.

**Május 24**-én, pénteken este ingyenes színházi előadást szerveztünk, melynek keretében előadásra került a Kapard le! című darab. Az előadásra 45-50 fő érkezett.

**Május 29**-én ismét zenevizsga volt a Kadencia Alapfokú Zeneművészeti iskola diákjai számára, ezúttal évzáró vizsgára került sor. Június 6-án is sor kerül majd egy évzáró vizsgára, ugyanezen iskolának.

**Május 30**-án új klubot indítottunk, Sülysápi Könyvklub néven, ahol a könyvtába érkező új könyvekről, olvasási szokásokról, kedvenc írókról és könyvekről beszélgettünk az érdeklődőkkel. Az első alkalomra 2-3 vendég érkezett. Az este jó hangulatú beszélgetéssel telt. A Könyv Klub találkozóira havi egyszer kerül sor, a hónap utolsó csütörtökén.

Ugyanezen, napon délelőtt sor került egy újabb programra a Kapás Udvarban egy osztálykirándulás keretében.

**2019. Június**

**Június 1**-jén Sülysápról a Piactérről indult a TTA Tápiómenti Maratonja. A nevezés a WAMKK-ban zajlott, melyhez helyet és segítséget adtunk, valamint a hangosításban is segítettünk a RAJT-nál.

Ezen a napon délután a Sülysápi Bogdán Flórián Önkéntes Tűzoltó Egyesület szertáránál volt egy hivatalos program, ahol eszközöket adtunk kölcsön valamint a hangosításban segítettünk.

**Június 3**-án hétfőn délelőtt ismét az óvodásoké volt a nagyterem, egy környezettudatos életmóddal kapcsolatos előadást nézhettek meg a gyerekek.

**Június 4**-én A nemzeti összetartozás napja alkalmából ünnepi megemlékezést tartottunk a sápi templomnál, ahol egy szentmise után beszédet mondott Kecser István önkormányzati képviselő, verset mondott Horinka Dóra, valamint fellépett a Csicsergő Kórus is.

Ugyanezen a napon, este a pedagógusnap alkalmából Sülysáp Város Önkormányzata vendégül látta a város pedagógusait a WAMKK nagytermében, megköszönve nekik az egész éves áldozatos munkájukat.

**Június 7**-én pénteken délután a Sülysápi Csicsergő Óvoda ballagási ünnepségére került sor a WAMKK-ban, mely mintegy 150-200 fő részvételével zajlott.

**Június 12**-én este a Móra Ferenc Általános Iskola 8. osztályos ballagó diákjainak évzáró programja zajlott nálunk.

**Június 19-én és 20**-án helyet adtunk egy gyerekeknek szóló jobb agyféltekés rajztanfolyamnak. A program egy sülysápi anyuka kezdeményezésére jött létre.

**21-én**, első alkalommal tartottuk meg A zene ünnepét Sülysápon, mely szabadtéri zenés piknik néven lett meghirdetve. Különféle zenei stílusok lettek megszólaltatva. Nagyon kellemes nyár esti program volt, szeretnénk tovább vinni ezt a hagyományt, akár „A múzeumok éjszakája” nevű programmal összekapcsolva.

**Június 27**-én egy budapesti diák csoport (nyári tábor) érkezett látogatóba a Kapás Udvarba. Zemen Kati tárlatvezetésével és egy kis szabadtéri játékkal telt a délutánjuk. Nagyon jó programnak bizonyult. Bízom benne, hogy ha elkészül a Kapás Udvar felújítása és átalakítása, akkor több hasonló jellegű programot tudunk oda szervezni és csoportokat vendégül látni.

**Június 27**-én került sor a Könyv klub újabb találkozójára, melyen 4-en vettek részt és ismét jó hangulatban telt. Július, augusztusban nyári szünetet tartottunk a klubban a nyári szabadságok és elfoglaltságok miatt.

Ebben a hónapban már javában zajlott a városnap szervezése is, ami egy roppant széleskörű feladat. A főbb fellépőkkel és partnerekkel már leszerződtünk, de a dátum közeledtével egyre több szervezni való és sok-sok finomítás következett.

**2019. Július**

**Július 6**-án a sülysápi ulti klub szervezésében egész napos ulti verseny zajlott a nagyteremben.

**Július 3-án, 9-én és 12**-én terembérletes programokra került sor.

**Július 13**-án a Sülysápi Hagyományőrző Páva Kör tartotta meg arató bálját, melyen a hagyományok szerint számos másik nyugdíjas klub van jelen és adja elő műsorát.

A városnap közeledtével egyre több feladat akadt és szinte hetente került sor ezzel kapcsolatban valamilyen megbeszélésre, egyeztetésre.

**2019. Augusztus**

**Augusztus 3**-án szombaton ismét ultiverseny zajlott a WAMKK-ban.

Augusztus hónapban zajlott a könyvtár leltározása, melyre 3-5 évente kell sort keríteni. Ez egy óriási nagy munka, melyhez több ember kell, mert egyedül egy könyvtárosnak képtelenség lenne ezt megcsinálni. Ezért diákmunkások segítségével oldottuk meg a feladatot, akik mind a négyen derekasan helyt álltak és végül sikerült a leltárazást az adott határidőben megcsinálni.

**Augusztus 17**-én került sor a Sülysápi Városnapra, mely a legnagyobb rendezvényünk az év folyamán. Az egész napos rendezvény főzőversennyel indult, melyen 15 csapat vett részt. 12 órakor kezdődtek a nagyszínpadon a programok, melyek a két nagy fellépő csapat (Kállay Saunders és Fenyő Miklós) beállási idejével lettek csak megszakítva. Ez alatt az idő alatt a kisszínpadon voltak programok. 10 óra után pár perccel tűzijáték volt, majd levezetésként Retro Disco a nagyszínpadon, egészen hajnali fél egyig.

Rendőrségi becslések szerint a fő műsoridőben, Fenyő Miklós koncertje alatt mintegy 3500 fő lehetett jelen a Piactéren. A rendezvény komolyabb fennakadások nélkül lezajlott, este 11 óra körül volt egy eset, ahová rendőri beavatkozás volt szükséges, de néhány percen belül kezelték a helyzetet. A 2020-as városnapon komolyabb biztonsági felkészültségre és nagyobb rendőri jelenlétre lesz majd szükség.

Összességében úgy gondolom, hogy a 2019-es Sülysápi Városnap jól sikerült, annak ellenére, hogy először szerveztem ilyen nagy volumenű rendezvényt. Természetesen mindig van hova fejlődni, és mindig van min javítani. A 2020. évi városnapon már jobban fogom látni, hogy min lehet és kell esetleg változtatni, hogy még jobb és gördülékenyebb legyen.

**Augusztus 22**-én véradásra került sor a WAMKK-ban.

**2019. Szeptember**

**Szeptember 7-8**. között rendezték meg Nagykátán az V. Tápiófeszt-et, melynek főzőversenyén mi is indítottunk egy főzőcsapatot, a Városért Asszonykört, akik különdíjat nyertek el ezen az eseményen.

**Szeptember 17**-én új délutáni foglalkozás indult a WAMKK-ban, Bacskai Balázs vezetésével, keddenként 16:15-től. A néptánc csoport, már a nagyközönség előtt is bemutatkozhatott a december 14-i városi adventi műsorban.

**Szeptember 21**-én került megrendezésre a Kapás Udvarban a II. Sülysápi Mackó Fesztivál, melynek előkészületeit már hónapokkal korábban megkezdtük. A feladatok között szerepelt a színpadi programok összeállítása, fellépők megkeresése, árajánlatok bekérése, szerződéskötések, partnerekkel való egyeztetés, helyi civilek megkeresése, bevonása, stb…

Az eseményhez kapcsolódott a szüreti felvonulás is, mely a vasútállomásról indult és a Kapás Udvarban ért véget. Sajnos ez a felvonulás nem volt az igazi, a következő alkalommal jobban át kell gondolni és segítséget kérni a szervezésben.

A Kapás Udvarban egész nap mentek a színpadi előadások: néptánc, népzene, hagyományőrző foglalkozások, Népijátéktár játékai, népi mesterségek bemutatása, főzőverseny, kézműves vásár, stb.

A programhoz kapcsolódott egy út-, és játszótér átadó ünnepség is, melyre a Hevesy Parkban került sor.

**Szeptember 26**-án volt az első Könyv klubos találkozó a nyáriszünet után, melyre mindösszesen egy érdeklődő jött el. Ennek ellenére nagyon jó elbeszélgettünk könyvekről, írásról, majd a vendégünk be iratkozott könyvtárunkba.

**Szeptember 28**-án tartotta a Barátság Nyugdíjas Klub soron következő bálját.

**Szeptember 29**-én, vasárnap délután a Baptista Gyülekezett bérelte ki az intézmény nagytermét vallási programjára.

**Szeptember 30**-án megbeszélést tartottunk nálunk a sülysápi nevelési intézmények vezetőivel, programjainkról, elképzeléseinkről és hogy melyik intézmény melyik rendezvényünkön tud nekünk segíteni műsorral, program elemmel. Ezen a megbeszélésen született egy megállapodás, hogy a 2019-2020-as tanítási évben a Móra Ferenc Általános Iskola adja az október 23-i, és március 15-i nemzeti ünnepeinken a műsort, a következő évben pedig a Szent István Általános Iskola. Valamint a vezetők kérésére a decemberi városi advent dátumát módosítottuk vasárnapról, szombatra. Azt is megbeszéltük, hogy augusztusban újra találkozunk és az éves programterveinket egyeztetjük, hogy a következő tanítási év tanmenetének összeállításakor ezekkel a programokkal számolni tudjanak.

**2019. Október**

**Október 1**-jén óvodás csoportot fogadtunk a könyvtárban, akik A magyar népmese napja alkalmából látogattak el hozzánk.

**Október 3**-án a sülysápi védőnők szervezésében Dr. Donauer Nándor tartott előadást A modern kor szülői kihívásai címmel. Az előadásnak nagy sikere volt, sokan eljöttek, nemcsak Sülysápról.

**Október 5**-én a Sülysápi Hagyományőrző Páva Kör tartott Szüreti bált.

**Október 10**-én a Móra Ferenc Általános Iskola tagiskolájában volt pályaválasztási börze, melynek előkészületeiben és lebonyolításában vettünk rész.

**Október 20**-án délelőtt ősz baba és gyermekruhabörzét szerveztünk, ezúttal önálló programként és vasárnap szerveztük. Nagyon sok édesanya jelentkezett árulni, és vásárlók is többen jöttek, mint a tavaszi börzére. A gyermekeket ingyenes játszósarokkal és ugrálóvárral vártuk, hogy a szülők kényelmesen vásárolhassanak.

**Október 22**-én délelőtt sor került a Móra Ferenc Általános Iskola Október 23-i Nemzeti ünnepi megemlékezésére. A 8. osztályosok 2 alkalommal adták elő a műsort ezen a napon.

**Október 23**-án, szerdán 10 órakor került megrendezésre az október 23-i városi ünnep, ahol beszédet mondott Horinka László Polgármester, műsort adott a Móra Ferenc Általános Iskola. A megemlékezésre sokan eljöttek.

**Október 31**-én délután, az ősziszünetben, kézműves délutánt és játszóházat szerveztük gyerekek számára, ahol lehetőség volt tököt faragni, festeni, színezni, stb. A kézműveskedés és tökfaragást, valamint teát, zsíroskenyeret ingyenesen biztosítottuk a résztvevőknek. A játszóház fizetős volt, 1000 ft / gyermek / délután. A programon összességében nagyjából 20-25 gyermek vett részt.

**2019. November**

**November 6**-án délután az Origami világnapok alkalmából, origami kézműves délutánt tartottunk, Mészáros Klára, a Magyar Origami Klub tagjának vezetésével. A foglalkozás jól sikerült, a gyerekek élveztét, sajnos csak nagyjából 6-8 gyermek vett részt rajta. Terveim szerint idén is megtartjuk, és bízom benne, hogy többeket fog majd érdekelni.

**November 9**-én színházi est volt a WAMKK-ban. Csányi Sándor önálló estje „Hogyan értsük félre a nőket?” címmel. Teltházas rendezvény volt, nagyjából 310 fő részvételével. A program terembérletes rendezvényként jött létre, a jegyárusítást a bérlő intézte teljes mértékben. A program sikerére való tekintettel idén is szeretnének majd együttműködni velünk, hasonló együttműködésben.

**November 14**-én délelőtt 10 órakor sülysápi óvodások számára ingyenes „kakaókoncertet” adott az Anima Musicae kamarazenekar.

**November 16**-án Retro Disco került megrendezésre a Pompázó Üzleti Csoport szervezésében.

**November 17**-én délután ismét az Anima Musicae zenekaré volt a színpad. Az ingyenes délutáni előadáson mintegy 60-70 fő vett részt.

**November 21**-én a Hagyományőrző Páva Kör szervezésében a Tápiómenti Nyugdíjas Klubok tartottak vezetőségi találkozót a nagyteremben. A programon mintegy 40-50 fő vett részt.

**November 23**-án a Barátság Nyugdíjas Klub tarott Erzsébet-Katalin napi bált.

**November 27**-én a Népijátéktár szervezésében ingyenes KRESZ oktatáson vehettek részt a sülysápi nagycsoportos óvodások egy Mobil gyakorlati KRESZ pálya segítségével.

**November 30-**án a Tápiómenti Kisbárka Egyesület megtartotta a hagyományos éves Bárka napját a fogyatékkal élők számára.

**2019. December**

**December 1**-jén vasárnap ismét kézműves napot szerveztük a Művelődési Központban. Az egész napos ingyenes programon lehetőség volt adventi díszek, karácsonyi ajándékok, üdvözlőlapok, koszorúk, ajtódíszek készítésére az előtérben. A nagyteremben pedig ugrálóvárak és játszóház várta a gyerkőcöket. Sokan eljöttek a programra, de annak ellenére, hogy ingyenes volt, mégsem volt az igazi. Sokkal több résztvevőre számítottunk.

**December 7**-én Mikulás napot tartottunk, ami két különálló programból állt. A sülysápi Önkéntes Tűzoltó Egyesület a nagyteremben várta a gyerekeket ugrálóvárral, kézműves foglalkozással, meseolvasással, bábszínházzal és ingyenes ajándék osztással a színpadon berendezett Mikulás házban.

Valamint délután 16 órakor Mikulás járat indult és ment végig a városon, Süli Richárd szervezésében, Sülysáp Város Önkormányzatának, és további támogatók segítségével. A szokott megállóhelyeken csokimikulást, szaloncukrot, gyümölcsöt, mézeskalácsot osztottak a gyerekeknek és szüleiknek.

A program nagyon sikeres volt, több százan vettek részt az eseményen.

**December 8**-án vasárnap a TTA szervezésében Mikulás futás volt a Móra Ferenc Általános Iskola tagintézményében és környezetében. A programban a korábbi évekhez hasonló módon segítettünk a szervezőknek.

**December 13**-án péntek este az Úri Pofon Színtársulat mutatta be A madarak karácsonyfája című színdarabot. Az ingyenes előadásra mintegy 80-100 fő érkezett.

**December 14**-én megtartottuk a városi adventet, két helyszínen, városnéző kisvonattal kiegészítve. Az adventi vásár a megszokottak szerint működött a Művelődési Központ előtti területen, valamint rendhagyó módon karácsonyi műsor volt bent az intézmény nagytermében a színpadon. Sülysápi iskolások, óvodások léptek fel a műsorban. Nagyon sok szülő, hozzátartozó jött el az előadásra, a nagyterem szinte végig teltházas volt, de a közönség folyamatosan cserélődött, ahogy lementek a műsorok. A városnéző kisvonatnak is nagy sikere volt, terveink szerint ezt idén is megismételjük.

**December 17**-én délután a Roma Önkormányzat tartott évzárót, vallási programmal kiegészülve.

**December 20**-án pénteken zártuk az évet, ezen a napon volt nyitva utoljára a Művelődési Központ 2019-ben.

**December 31**-én terembérletes rendezvényként a Goldance Tánciskola sülysápi csoportja tarott szilveszteri mulatságot, ami az elmondásuk szerint nagyon jól sikerült, így 2020-ban is szeretnék megismételni. Már jelezték terembérlési szándékukat.

Év közben több alkalommal vannak vegyes vásárok és különböző munkaerő közvetítő cégeknek toborzó programjai, melyek során bérbe adjuk az igényelt termet/ket. Ez havi szinten minimum 2-3 alkalmat jelent, de nem rendszeres. Valamint állandó délután foglalkozások/csoportok is működnek a házban, minden nap, amik szintén terembérletes programok.

Ezekből a terembérletes rendezvényekből van némi bevétele az intézménynek, de a jövőben talán érdemes lesz ezeket a bérleti díjakat újra gondolni, és ha szükséges, akkor valamennyit emelni rajta.

Állandó délutáni programok, az intézményekben működő csoportok foglalkozásai:

Hétfő: Kadencia zeneiskola, Barátság Nyugdíjas Klub találkozó, Gerinc torna, Ulti Klub – nyári időszakban

Kedd: Kadencia zeneiskola, Néptánc Bacskai Balázzsal, Goldance Tánccsoport órái

Szerda: Páva Kör Klub találkozó, Torna

Csütörtök: Gyerek balett, Női torna

Péntek: Rock and Roll tánc, Ulti Klub – téli időszakban

Szombat: Kadencia zeneiskola – délelőtt

Összességében úgy gondolom, hogy a 2019-es év jól sikerült, mind az intézmény átvételével és beilleszkedésemmel kapcsolatban, mind rendezvények tekintetében. Mozgalmas és tartalmas évet zártunk. Mindenkitől nagyon sok segítséget kaptam, kaptunk. Szerintem jó kapcsolatot sikerült kiépítenem a vezetőséggel, munkatársakkal, helyi intézményekkel, civil szervezetekkel, sülysápiakkal egyaránt. Bízom benne, hogy ez a jövőben is így marad.

Sülysáp, 2020. február 18.

Lászlóné Dósa Nikoletta

Intézményvezető